[{"text_idx": "#000001", "text": "Mae Y Selar yn falch iawn i gyhoeddi ein bod yn cydweithio a\u0302 Gw\u0302yl Ffiliffest i ychwanegu gig nos at arlwy yr w\u0302yl yng Nghastell Caerffili ar ddydd Sadwrn 9 Mehefin eleni."}, {"text_idx": "#000002", "text": "Bydd pedwar o fandiau ifanc mwyaf addawol y sin yn perfformio ar y noson sef Chroma, Mellt, Wigwam a\u2019r grw\u0302p lleol, Y Sybs."}, {"text_idx": "#000004", "text": "Mae Ffiliffest, a\u0302 gynhelir yn lleoliad unigryw iawn Castell Caerffili, wedi ei sefydlu ers rhai blynyddoedd bellach. Ac er bod llwyfan perfformio ar gyfer cerddoriaeth wedi llunio rhan o\u2019r arlwy yn ystod y dydd yn y gorffennol, dyma\u2019r tro cyntaf i\u2019r w\u0302yl gynnal gig gyda\u2019r hwyr."}, {"text_idx": "#000005", "text": "Menter Caerffili sy\u2019n gyfrifol am drefnu Ffiliffest, ond mae Y Selar yn gyfrifol am drefnu arlwy gerddorol llwyfan perfformio\u2019r w\u0302yl yn ystod y dydd eleni, yn ogystal a\u0302 chyflwyno\u2019r gig nos newydd."}, {"text_idx": "#000006", "text": "\u201cRoedd Ffiliffest wedi dal ein llygad fel gw\u0302yl fach hyfryd mewn lleoliad eiconig, felly ro\u2019n i\u2019n awyddus iawn i gyd-weithio gyda Menter Caerffili\u201d meddai Owain Schiavone o\u2019r Selar."}, {"text_idx": "#000007", "text": "\u201cRo\u2019n i\u2019n gweld bod cyfle i ddatblygu arlwy cerddorol yr w\u0302yl yn ystod y dydd ar y naill law, ond ar y llaw arall hefyd yn teimlo mai\u2019r cam naturiol nesaf oedd cyflwyno gig gyda\u2019r hwyr fyddai\u2019n ehangu\u2019r gerddoriaeth, ond hefyd yn apelio at gynulleidfa ychydig yn wahanol i un y dydd."}, {"text_idx": "#000008", "text": "\u201cMae \u2018na rhyw ramant yngly\u0302n a\u0302 gig mewn castell hefyd, yn enwedig gyda\u2019r hwyr wrth iddi dywyllu \u2013 bydd yr awyrgylch yn arbennig iawn. Mae gen i gof o glywed am gigs eiconig mewn cestyll Cymreig fel \u2018Cicio\u2019r Castell\u2019 yng Nghastell Carreg Cennen, a Gw\u0302yl y Cestyll yng Nghastell Caernarfon.\u201d"}, {"text_idx": "#000009", "text": "Datblygu\u2019r w\u0302yl ac ymestyn at gynulleidfa newydd ydy\u2019r nod yn o\u0302l un o\u2019r prif drefnwyr..."}, {"text_idx": "#000010", "text": "\u201cMae Ffiliffest yn w\u0302yl lwyddiannus iawn, ac yn arbennig o boblogaidd ymysg teuluoedd yr ardal\u201d meddai Morgan Roberts o Fenter Caerffili."}, {"text_idx": "#000012", "text": "\u201cEr bod tipyn o gigs lawr y ffordd yng Nghaerdydd, does dim llawer o gyfleoedd i bobl ifanc ardal Caerffili ei hun weld bandiau Cymraeg yn perfformio\u2019n fyw, felly gobeithio bydd hyn yn rhoi cyfle i ddatblygu rhywbeth mwy rheolaidd.\u201d"}, {"text_idx": "#000013", "text": "Bydd tocynnau Ffiliffest ar werth am ddim ond \u00a35 ar wefan tocyn.cymru."}]